Viti i bordeve të politizuara
Pothuajse asnjë bord i agjencive të pavarura dhe ndërmarrjeve publike nuk mbeti pa u ndikuar nga politika.
Dy partitë që janë në pushtet PDK dhe LDK nuk mbajtën premtimin elektoral që me marrjen e pushtetit do ta largojnë politikën nga këto institucione të pavarura.
Të gjitha bordet pa përjashtim u shfrytëzuan nga partnerët e koalicionit për rehatimin e militantëve partiak dhe familjarëve të ngushtë të tyre.
Emërimet partiake dhe familjare fillojnë nga kabineti i kryeministrit Isa Mustafa.
Ishte motra e Vlora Dumoshi, që është shefe e stafit të kryeministrit, Albiona Maloku që u emërua anëtare e bordit të "Ibër Lepencit".
Kritika më të mëdha LDK mori për propozimin që e bëri në Gjykata Kushtetuese, të Selvete Gërxhaliu – Krasniqit, që ishte kandidate e kësaj partie për deputete. Ajo u votua në Kuvend nga PDK dhe LDK për tu bërë anëtare e Gjykatës Kushtetuese.
Isa Mustafa, nuk harroi edhe ata që aderuan në partinë e tij. Ai shpërbleu edhe Drita Konxhelin, që ishte bërë pjesë e LDK-së më 2014, pak para zgjedhjeve nacionale. Konxheli ishte emëruar anëtare e Bordit të Ndërmarrjes Publike Operatori I Sistemit, Transmisionit dhe Tregut (KOSTT).
Anëtarë i bordit në KOSTT është emëruar edhe Musa Misini që ishte kandidat për deputet nga radhët e LDK-së në zgjedhjet e fundit nacionale.
Mustafa nuk e kishte harruar as Nebih Zariqin, që është pronar i kompanisë Standard dhe anëtar i degës së katërt të LDK-së në Prishtinë. Zariqi ishte emëruar po ashtu në bordin drejtues të KOSTT-it.
Emërimet e fundit politike LDK i kishte bërë në përmbylljen e seancës parlamentare të Kuvendit për vitin 2015. Në fund të vitit të punës së Kuvendit Qeveria kishte dërguar emra politik në Kuvend për tu votuar që edhe ndodhi.
Petrit Gashi u emërua në bordin e AKP-së që ishte ish-këshilltar i ministrit Lutfi Zharku sa ky i fundit mbante pozitën e Ministrit të Tregtisë dhe Industrisë nga radhët e LDK-së.
Anëtari tjetër që u emërua në AKP nga LDK-ja ishte Hamdi Jaha, që ka qenë drejtor i drejtorisë për inspekcion në Komunën e Podujevës. Podujevën që nga pas lufta e udhëheq LDK-ja.
Dhe emri i fundit politik nga LDK-ja është Ismail Jonuzi. Ai ka qenë kandidat i LDK- së në zgjedhjet parlamentare të vitit 2010 ku nuk arriti të marr vota të mjaftueshme për tu bërë deputet. Mirëpo partia nuk e harrojë duke ia bërë një vend në AKP.
Edhe PDK-ja punësoi në borde njerëzit partiak.
I pari që u rehatua ishte Mërgim Lushtaku, djali i kryetarit të Skenderajt nga radhët e PDK-së, Sami Lushtaku, që u emërua anëtar i bordit të "Ibër Lepencit".
Pas Lushtakut ishte Naser Canolli që u emëruar në bordin e Aeroportit të Gjakovës, që është drejtor i Gazetës Zyrtare pranë zyrës së kryeministrit. Canolli po ashtu është anëtar i PDK-së.
PDK-ja është kujdesur edhe për një anëtarë të saj, Nuri Bahtjari, që ishte kandidat për asambleist në Komunën e Prishtinës, në zgjedhjet e fundit lokale, ku e kishte rehatuar në bordin e Aeroportit të Gjakovës, raporton Indeksonline.
Emërimet familjare nëpër borde nuk i ka bërë vetëm LDK-ja, këtë e ka praktikuar edhe PDK-ja.
Në bordin e Hekurudhave të Kosovës "InfraKos" është emëruar edhe e bija e funksionarit të lartë të PDK-së dhe ish deputetit Fatmir Xhelilit, Fëllënza.
PDK-ja ka vazhduar t'i shpërblen anëtarët e vet nëpër borde. Në bordin e "InfraKos"-it është emëruar dhe Nexhat Dedia që ishte kandidat për asamblenë komunale në Mitrovicë.
Në bordin e Postës së Kosovës, PDK-ja ka rehatuar edhe një ish zyrtarë të saj. Rushan Ceka që tash është emëruar anëtar i në Postën e Kosovës, ka qenë drejtor i Shërbimeve Publike në Komunën e Kaçanikut, ndërsa tash partia nuk e ka harruar duke ia bërë një vend.
PDK-ja emëroi edhe Bajram Zejnullahu anëtar në bordin e AKP-së. Zejnullahu ka qenë kandidat për deputetë nga radhët e PDK-së, ku ka pasur numrin 106 në listën e deputetëve.
Po ashtu edhe Hasime Mazreku Krasniqi që ishte emërua sot bordin e AKP-së, ishte kandidate për deputete nga radhët e PDK-së. Hasime Krasniqi ishte deputete në legjislaturën e katërtë të Kuvendit nga radhët e PDK-së, mirëpo në zgjedhjet e fundit nacionale ajo nuk morri votat e mjaftueshme për tu bërë deputete. /Indeksonline/GazetaFjala/.